Folketing
2009-01-15

Enhedslisten vil gerne de reaktionære kvindesyn til livs, både det reaktionære kvindesyn, der kan være at finde blandt nogle muslimske grupper i vores samfund, og det reaktionære kvindesyn, der er at finde på formandsposten i Folketinget. Det skal der ikke være tvivl om, det er en meget, meget vigtig sag for Enhedslisten. Men endnu en gang vil jeg spørge: Hvad er årsagen til, at ministeren altså ikke har formået at fremsætte et eneste forslag til, hvordan man kan forbedre situationen? Fra oppositionens side har vi både rigtig mange ideer til, hvordan man kan få fordelt barslen bedre, og til, hvordan man kan få nogle ligelønsstatistikker, som er væsentlig bedre end dem, der er i dag. Jeg synes, at vi er kommet med mange, mange ideer. Ministeren har et helt ministerium til at hjælpe sig, og alligevel er der altså ikke kommet nogen ideer. Hvad er årsagen til det, plus hvad vil ministeren gøre for at udrydde det reaktionære kvindesyn, den reaktionære ligestillingsopfattelse, som åbenbart gør sig gældende i Venstres folketingsgruppe?